
Text rozhodnutia
Súd: Krajský súd Bratislava Spisová značka: 3Co/228/2014 Identifikačné číslo súdneho spisu: 1313225071 Dátum vydania rozhodnutia: 27. 11. 2014 Meno a priezvisko sudcu, VSÚ: JUDr. Alena Svetlovská ECLI: ECLI:SK:KSBA:2014:1313225071.1 Uznesenie Krajský súd v Bratislave v právnej veci navrhovateľky: F. Y., bytom L. XX/A, Z., proti odporcovi: M. vlastníkov bytov L. XXA, L. XXA, Z., o vydanie predbežného opatrenia na zastavenie exekúcie a výkonu záložného práva a o zastavenie konania, na odvolanie navrhovateľky proti uzneseniu Okresného súdu Bratislava III, č.k.: 19C/220/2013-9 zo dňa 23.01.2014, takto r o z h o d o l : Odvolací súd odvolacie konanie z a s t a v u j e. Odporcovi sa n e p r i z n á v a náhrada trov odvolacieho konania. o d ô v o d n e n i e : Napadnutým uznesením súd prvého stupňa konanie zastavil. Žiadnemu z účastníkov nepriznal právo na náhradu trov konania. V odôvodnení rozhodnutia uviedol, že navrhovateľka sa neúplným návrhom, doručeným súdu prvého stupňa dňa 18.11.2013 voči odporcovi domáhala vydania predbežného opatrenia na zastavenie exekúcie a výkonu záložného práva k bytu na L. XX/A v Z.. Vzhľadom na skutočnosť, že navrhovateľka na informatívnom výsluchu dňa 23.01.2014 vzala návrh na začatie konania späť pred začatím konania a konanie žiadala zastaviť, súd prvého stupňa konanie podľa § 96 ods. 1, ods. 2, ods. 3 O. s. p. zastavil. O náhrade trov konania rozhodol podľa § 146 ods. 1 písm. c/ O. s. p. a žiadnemu z účastníkov nepriznal právo na náhradu trov konania. Proti uzneseniu súdu prvého stupňa podala odvolanie navrhovateľka. V odvolaní poukázala na to, že na informatívnom výsluchu nežiadala konanie zastaviť (č.l.11). Podaním doručeným súdu prvého stupňa dňa 26.02.2014 vzala navrhovateľka odvolanie zo dňa 13.2.2014 späť (č.l.12). Podľa § 201 O. s. p. účastník môže napadnúť rozhodnutie súdu prvého stupňa odvolaním, pokiaľ to zákon nevylučuje. Ak z právneho predpisu vyplýva určitý spôsob vyrovnania vzťahu medzi účastníkom a vedľajším účastníkom, môže podať odvolanie aj vedľajší účastník. Podľa § 207 ods. 2 O. s. p. dokiaľ o odvolaní nebolo rozhodnuté, možno ho vziať späť. Ak niekto vzal odvolanie späť, nemôže ho podať znova. Podľa § 207 ods. 3 O. s. p. ak sa odvolanie, o ktorom nebolo rozhodnuté, vzalo späť, odvolací súd odvolacie konanie zastaví. Z obsahu spisu odvolací súd zistil, že napadnutým uznesením súd prvého stupňa konanie podľa § 96 ods. 1, ods. 2, ods. 3 O. s. p. zastavil. Proti uzneseniu súdu prvého stupňa podala v zákonnej lehote podľa § 204 ods. 1 O. s. p. odvolanie navrhovateľka. Podaním doručeným súdu prvého stupňa dňa 26.02.2014 vzala navrhovateľka v odvolacom konaní odvolanie späť, a to pred rozhodnutím odvolacieho súdu o podanom odvolaní. Späťvzatím návrhu sa rozumie procesný úkon žalobcu adresovaný súdu, ktorým prejavuje vôľu, že o prejednanie svojho návrhu nemá záujem a netrvá na tom, aby o ňom bolo meritórne rozhodnuté; účinným sa tento úkon stáva, keď dôjde súdu. Rovnako navrhovateľka späťvzatím odvolania doručeným súdu prvého stupňa dňa 26.02.2014 prejavila svoju vôľu, aby odvolací súd podané odvolanie neprejednal. Vzhľadom na späťvzatie odvolania navrhovateľkou tak odvolací súd odvolacie konanie podľa § 207 ods. 3 O. s. p. zastavil. O trovách odvolacieho konania odvolací súd rozhodol podľa § 224 ods. 1 v spojení s § 151 a § 146 ods. 2 veta prvá O. s. p. Nakoľko navrhovateľka vzala podané odvolanie späť, pričom z predmetného späťvzatia nemá odvolací súd za zrejmé, že odvolanie bolo vzaté späť pre správanie odporcu, navrhovateľka z procesného hľadiska zavinila zastavenie konania; je preto podľa § 146 ods. 2 veta prvá O. s. p. povinná odporcovi nahradiť trovy konania. Nakoľko si však úspešný odporca v odvolacom konaní náhradu trov konania neuplatnil, žiadne trovy mu nevznikli, odvolací súd odporcovi náhradu trov odvolacieho konania nepriznal. Toto rozhodnutie bolo prijaté senátom Krajského súdu v Bratislave pomerom hlasov 3:0 (§ 3 ods. 9 zák. č. 757/2004 Z. z. o súdoch a o zmene a doplnení niektorých zákonov v znení neskorších predpisov). Poučenie: Proti tomuto uzneseniu odvolanie nie je prípustné.

